Egyetemes könyörgések Missziós vasárnapra

P: Imádkozzunk testvéreim, hogy Krisztus igazsága elevenen éljen lelkünkben és mindazokéban, akik hivatottak azt hirdetni.
1. Imádkozzunk Szentatyánkért, püspökeinkért, papjainkért, hogy a Lélek tűzével tudják hirdetni Krisztus örömhírét a világ minden népének. - Hallgass meg Urunk!

2. Imádkozzunk a missziókban dolgozó püspökökért, papokért, szerzetesekért, világi munkatársakért, hogy életükkel, igehirdetésükkel és a köztük élő kölcsönös szeretettel Krisztus hatékony tanúi tudjanak lenni. - Hallgass meg Urunk!

3. Imádkozzunk papi és szerzetesi hivatásokért! Kérjük az Urat saját közösségünkért és családjainkért, hogy Istennek adott hivatások termőtalaja legyenek. - Hallgass meg Urunk!

4. Imádkozzunk önmagunkért. Hogy az Úr újítsa meg bennünk a misszió tudatát, és betöltsük küldetésünket környezetünkben. - Hallgass meg Urunk!

5. Imádkozzunk egyházunk megújulásáért: - hogy a plébániák és a keresztény közösségek Krisztus jelenlétének és szeretetének jelei legyenek a világban!
P: Mennyei Atyánk! Te elküldted Fiadat a világban, hogy választ adjon az ember keresésére, hogy megtanítsa az embert az élet igazi, isteni értelmére. Add hogy a missziókban dolgozók és mi mindannyian a Te üzeneted hűséges közvetítői tudjunk lenni. Krisztus a mi Urunk által. - Ámen.
